65. schôdza NR SR - 3.deň - B. popoludní
Dátum: 2022-04-28
Poslanec: Blaha, Ľuboš (SMER - SD)
Druh vystúpenia: Vystúpenie v rozprave

62. Vážené pani poslankyne, vážení páni poslanci, žiaľ, zostalo mi len 10 minút, ale pokúsim sa zhrnúť to, čo všetko napáchala vládna koalícia, alebo ako jej pracovne hovoríme, matovičovsko-lipšicovská mafia. Odkedy nastúpila k moci a od prvého dňa, a už som to naznačil, bol cieľ jediný - zničiť opozíciu kriminálnymi spôsobmi. To, čo spáchali oni, to v bežných kriminálkach robia tí najťažší a najsurovejší mafiáni. Spomínal som, že ako prvého si podchytili Bernarda Slobodníka, a nie je náhodou, že obhajcom Bernarda Slobodníka bol Daniel Lipšic, a následne, keď sa stal špeciálnym prokurátorom, sa obhajcom Bernarda Slobodníka stal Peter Kubina. Náhodičky. Kubina, poradca Zuzany Čaputovej, Lipšic, človek Igora Matoviča. A oni chcú veriť, že tu je, toto celé je nezávislý proces? Pripravila, pripravili si Slobodníka, upiekli si ho a dneska im rozpráva presne to, čo chcú počuť. Potom zomrel Milan Lučanský. Dovliekli ho na Slovensko, strčili do väzby a potom za záhadných okolností zomrel. Som presvedčený, že málokto na Slovensku verí, že zomrel kvôli samému sebe, že spáchal samovraždu. To je nezmysel, potrebovali sa ho zbaviť. Chceli ho zlikvidovať a ja sa pýtam, neskončí takto isto aj Robert Fico, pokiaľ ho táto mafia strčí do väzby? Kde máme garancie, že sa aj Robert Fico nepotkne o papuču, že si sám nevylupne oko, že sa neobesí na teplákovej bunde? Kde máme tie garancie pri Lipšicovi, pri Matovičovi, pri týchto grázloch a gauneroch, kde máme tie garancie? Nemajú absolútne, ale absolútne ani štipku morálky títo ľudia. Vedia, že im ide o moc, a vedia, že pokiaľ dva roky nevyužijú na to, aby nás fyzicky nezlikvidovali, aby nám nezapchali ústa, tak skončia veľmi zle, pretože pokiaľ sa chytí definícia, takejto širokej definície zločinecko... zločineckej organizovanej skupiny, ktorýkoľvek vyšetrovateľ v roku ’24, tak oni všetci do jedného môžu skončiť vo väzbe. Všetci do jedného. (Poslanec NR SR Miroslav Žiak sa usmievajúc postavil pred rečnícky pult.) A máme tu takýchto šaškov, pozrite sa. Čiže nebudem komentovať ďalej intelektovú úroveň pána Žiaka a ďalších, myslím, že hovoria sami za seba, ale skúsim veľmi vážne upozorniť na kauzy, ktoré prichádzali mesiac za mesiacom, odkedy nastúpila táto vláda. Spomeňme si na správu SIS. Slovenská informačná služba, čo nie je opozičný orgán, čo nie je, nemá spoločné nič so SMER-om, nič s HLAS-om, nič s Republikou, nič s opozičnými stranami, Slovenská informačná služba veľmi jasne preukázala, že dochádza ra... k systému narafičených udavačov, že sa de facto motivujú zločinci a mafiáni, aby hovorili nejaké obvinenia na predstaviteľov opozície, a tí sú potom zatváraní do basy. Takýto systém, takýto zločinný systém tu vznikol. Potom sme tu mali kauzu čurillovcov. To sú tzv. elitní vyšetrovatelia. Až takí elitní, že podľa odposluchov chceli zapáliť kanistrom auto jednej vyšetrovateľke, pani Santusovej, ktorá im na... došla na to, aké páchajú zločiny. To, že používali tie najvulgárnejšie výrazy na ženu, to, samozrejme, nevadí. Keď my kritizujeme pani prezidentku Čaputovú alebo pani podpredsedníčku vlády Remišovú za ich mimoriadne vysoké IQ, tak vtedy je to najväčší problém a útočíme vraj na kolektívne ženstvo, ale pokiaľ elitní vyšetrovatelia čurillovci ako úplní grobiani vynadajú žene, že ju nakopú niekam, tak to nikomu neprekáža. A pani Čaputová sa ich ešte aj verejne zastane. Verejne zastane! Vtedy mala možnosť ukázať, že jej záleží na ženách, ale nie, vtedy ukázala, že jej záleží na jedinej veci, na tom, aby sa pri moci udržala lipšicovsko-matovičovská mafia, pretože kope s nimi. Viete, kto obhajuje čurillovcov? Opäť meno, ktoré sme už počuli, keď sme hovorili o Bernardovi Slobodníkovi, Peter Kubina, exporadca Zuzany Čaputovej. Jak sa nám to krásne ukazuje, ako sú prepojení. Všade, za každým obvineným, za každým kajúcnikom, za každým mafiánom, ktorý sa rozhodol udávať na pokyn týchto grázlov, za každým z nich nájdete Lipšica, Kubinu alebo niekoho z tejto mafie, za každým z nich. Náhody? Ja som presvedčený, že nie. Potom prišla ďalšia kauza, kauza chata. Prvýkrát v dejinách povojnovej Európy sa stalo niečo také, že by odpočúvali, filmovali opozičného lídra v súkromných rozhovoroch. A keďže takéto niečo nie je právne možné, tak oni si lajzli porušenie zákona a zneužitia právomocí verejného činiteľa, poslali tam svojho policajtíka, ktorý si vymyslel, že on tam nahrával nejakých jeleňov, nejakých pytliakov. Oni sa takúto srandu robia zo slovenskej verejnosti! Tak oni boli takí zúfalí, že potrebovali nahrávať Roberta Fica, aby konečne niečo našli, aby konečne povedal, aby to mohli použiť teraz v tejto kauze, že to je organizovaná zločinecká skupina, a jediné, čo sa dozvedeli, je, že Robert Fico pojedal šunku a salámu a rozprával sa o tom, čo zažil v Grécku. Toto je všetko, čo sme sa dozvedeli, nič o žiadnej organizovanej zločineckej skupine, nič o žiadnych ukradnutých miliardách, o ktorých tu tára niekoľko rokov Igor Matovič. Ako je to možné? Celé im to spľaslo, celé im to spľaslo, nemali to na čom postaviť, nemali žiadne ukradnuté peniaze, nemali žiadne zločiny, ich... Robert Fico zjavne nič nespáchal, tak si teraz vymysleli zločineckú organizovanú skupinu a postavili to na kajúcnikoch, ako inak. A čo už mali robiť, chata nepomohla, čurillovci nepomohli, čo mali robiť? Tak vytiahli Bernarda Slobodníka. To je ten, ktorého obhajoval Lipšic a Kubina, a vytiahli svoj univerzálny žolík, Makóa, ten musí byť, samozrejme, všade, ten vždy udá každého, koho potrebujú čurillovci, výborne, ale stále nestačí predsa len prípad postaviť na Slobodníkovi, kto to zoberie, hej, Lipšicov človek. Prípad postaví na Makóovi, preboha, že zločinec, ktorý tu udáva v 86 kauzách a ešte je aj korumpovaný vládou, a dostáva jeho firma 10-miliónovú zákazku. Tomu neuverí nikto. Potrebovali ďalšie a ďalšie mená. A tak mučili, hľadali, chodili po väzbách a vyhrážali sa rôznym mafiánom a zločincom, že pokiaľ nepovieš niečo na Roberta Fica alebo Roberta Kaliňáka, tak tu zhniješ navždy, ale pokiaľ si niečo vymyslíš, to, čo chceme počuť, no tak ťa prepustíme z väzby a zastavíme trestné stíhanie. A toto je prípad, ktorý je dokonca zdokumentovaný a týka sa pána Rajeckého, čo je relatívne známy zločinec, lebo, aby sme vedeli, my sa tu stále bavíme o zločincoch, nie o nejakých bezúhonných ľuďoch. Toto sú absolútne nedôveryhodní udavači, zločinci. A túto máme prípad pána Rajeckého, ktorého právnik zverejnil jeho list z väzenia, a v tom liste z väzenia sa jasne píše, že za pánom Rajeckým prišli dvaja operatívci z NAKY, to sú tí, ktorí dneska obviňujú Roberta Fica, a povedali, pán Rajecký, povedzte čokoľvek na Roberta Fica a Roberta Kaliňáka a my vás prepustíme z väzby a zastavíme trestné stíhanie. On hovorí ale však ja, preboha, týchto ľudí nepoznám, ja nemám čo povedať. A napriek tomu, napriek tomu ho dokázali zlomiť, po niekoľkých týždňoch ho predsa len dokázali zlomiť. Poprosím pána taxikára Baránika, aby ma nevyrušoval. Budete taký láskavý? Zastavte mi, prosím, čas. (Reakcie z pléna a prerušenie vystúpenia predsedajúcim.) Blanár, Juraj, podpredseda NR SR 63. Pán poslanec Baránik, ak potrebujete s pánom spravodajcom niečo, tak nech sa páči, vedľa. Blaha, Ľuboš, poslanec NR SR 64. Poprosil by som, vrátiť čas. Ďakujem pekne. Blanár, Juraj, podpredseda NR SR 65. Nech sa páči, pán poslanec, môžete pokračovať. Blaha, Ľuboš, poslanec NR SR 66. Čiže postavili to na Rajeckom, ktorého de facto vydierali, dovydierali, a teraz im konečne prišla príležitosť, už majú dosť tých udavačov, zločincov, kajúcnikov, aby si mohli vymyslieť tento nezmysel s organizovanou zločineckou skupinou. A teraz to predložili do parlamentu. Tento materiál (rečník zobral do rúk písomný materiál, ukazujúc ho plénu), žiadosť o vydanie Roberta Fica na väzobné stíhanie, toto je vlastne zbierka, traktát o zločinoch nie Roberta Fica, o zločinoch Andreja Kisku a Igora Matoviča, si to prečítajte. Tam väčšina textu je o tom, že Robert Fico si dovolil uplatniť svoju občiansku povinnosť, že keď sa dozviete o nejakom páchaní trestného činu, vy to musíte ohlásiť. Viete, ono mi to pripadá jak v tom vtipe, že máš čapicu – dostaneš, nemáš čapicu – dostaneš. Tak keby Robert Fico nepovedal, že Andrej Kiska a Igor Matovič spáchali daňové podvody, tak ho dneska stíhajú za to, že neoznámil trestný čin, a to musí urobiť. A keď to urobil, tak z neho urobia zločinca, že zločinecká organizovaná skupina, a aj tak ho idú stíhať. Máš čapicu, nemáš čapicu, dostaneš! Toto je ich spôsob boja, to proste jednoducho keď ho raz chcú upáliť, tak ho upália. Toto je čistý, ale čistý fašizmus. Budem pokračovať vo svojom prejave v ústnej a v časti, keď sa prihlásim znova, dovoľte mi ešte posledné slová. Vážené dámy a páni, bez ohľadu na to, že na množstvo vecí máme veľmi rozdielne názory a že je tu istá averzia, ktorú priniesol, žiaľ, Igor Matovič do slovenskej politiky, ja som presvedčený, že aspoň jeden, dvaja, traja, štyria, zopár ľudí vo vládnej koalícii si uvedomí... a pán taxikár, samozrejme, nie, ten si uvedomí akurát, či má nohu na plyne, alebo nemá, ale... (Prerušenie vystúpenia predsedajúcim.) Blanár, Juraj, podpredseda NR SR 67. Pán poslanec. Blaha, Ľuboš, poslanec NR SR 68. ... pár inteligentnejších ľudí si uvedomí, že tu sa nebavíme o Robertovi Ficovi, bavíme sa o budúcnosti demokracie... (Prerušenie vystúpenia predsedajúcim.)